РЕШЕНИЕ НА КОМИСИЯТА
от 4 август 2008 година
за изменение на Директива 2001/109/ЕО на Европейския парламент и на Съвета и на Решение 2002/38/ЕО по отношение на статистическите изследвания на насажденията от определени видове плодни дървета, извършвани от държавите-членки
(нотифицирано под номер C(2008) 4070)
(2008/690/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2001/109/ЕО на Европейския парламент и на Съвета от 19 декември 2001 г. относно статистическите изследвания, извършвани от държавите-членки за установяване на производствения потенциал на насажденията от определени видове плодни дървета (1), и по-специално член 1, параграф 2, трета алинея и член 4, параграф 2 от нея,
като има предвид, че:
(1)
Директива 2001/109/ЕО, с която беше установен списък на видовете, предмет на изследване в държавите-членки, беше приложена чрез Решение 2002/38/ЕО на Комисията от 27 декември 2001 г. за установяване на параметрите на изследванията и установяване на код и стандартни правила за преобразуване във форма, подходяща за машинно четене, на данните, отнасящи се до изследванията на насаждения от определени видове плодни дървета (2). В посоченото решение се установяват границите на производствените райони и съответните им кодове и се изброяват видовете плодове и техните разновидности.
(2)
По технически причини Директива 2001/109/ЕО следва да бъде изменена, за да бъде актуализирано приложението.
(3)
Приложение I към Решение 2002/38/ЕО следва да бъде изменено с цел определяне на границите на производствените райони в България и Румъния.
(4)
Мерките, предвидени в настоящото решение, са в съответствие със становището на Постоянния комитет за земеделска статистика, създаден с Решение 72/279/ЕИО на Съвета (3),
ПРИЕ НАСТОЯЩОТО РЕШЕНИЕ:
Член 1
Приложението към Директива 2001/109/ЕО се заменя с текста, даден в приложение I към настоящото решение.
Член 2
Приложение I към Решение 2002/38/ЕО се изменя, както е посочено в приложение II към настоящото решение.
Член 3
Адресати на настоящото решение са държавите-членки.
Съставено в Брюксел на 4 август 2008 година.